戇菴約子與素齋赴二石丈江閣之集得頰字
作者：釋居簡
朝代：宋

paragraphs: 半山蛇腹彎城頰，層雲鴟尾翔山脇。
紫萸獨自對黄花，采筆不須題落葉。
山容入秋太瘦生，倚筇欲賦登山行。
諸公譚玄若破敵，萬籟爲我俱銷聲。
俯瞰市人酣戰蟻，喧寂兩忘同一眡。
悠然五字隠長城，萬馬循牆看披靡。
數峰薄暮方展眉，笑人買山後小支。
誰能料理身後計，更復願爲天下奇。
滄江潮晚鯨吞吐，白鷗群分復群聚。
出門一笑問浮圖，風動琅璫半天語。